Materiál ku konferencii:

Správa o priebežnom hospodarení SBZ a čerpaní príspevku pre uznaný šport v roku 2020

Na úvod zopakujem informáciu o stave finančných prostriedkov k 31. 12. 2019, ktorá je uvedená vo výročnej správe o hospodárení SBZ za minulý rok:

– stav na bežnom účte: 4 179,53 EUR

– stav v pokladni: 799,74 EUR

Za prvých 9 mesiacov tohto roku sme, po zaokrúhlení, mali príjmy 25 400 EUR a výdavky 10 990 EUR. Hlavným zdrojom príjmov sú príspevok zo štátneho rozpočtu pre uznaný šport, vďaka ktorému nám na účet prišlo 22 500 EUR. Ostatné príjmy sú zo zostatku po likvidácii Konfederácie športových zväzov 1 770 EUR, z členského 1 120 EUR a výnos z 2% dane priniesol zatiaľ necelých 20 EUR.

Na strane našich výdavkov boli 3 800 EUR ako záloha pre Šimák zámok v Pezinku na usporiadanie Champions‘ Cup, nákup nových bridžových stolov 2050 EUR vrátane dopravy, nákup PC aj s programovým vybavením pre administrátora webovej stránky 985 EUR, príspevky do WBF, EBL a už bez príspevku do Konfederácie športových zväzov spolu 775 EUR, prispevok pre KBK na organizáciu online VC Košíc 160 EUR a na výchovu športovej mládeže 1970 EUR, účasť Tomáša Pavlíka na kurze pre vedúcich turnajov 540 EUR, štartovné na 2 turnajoch Online Contract Bridge League v rámci prípravy reprezentačného družstva 460 EUR, účasť 2 členov P-SBZ na seminári EBL pre zástupcov národných zväzov 75 EUR, účasť juniorského reprezentačného družstva U26 na IBBF v Budapešti 70 EUR. Ostatné výdaje (internet, bankové poplatky, ap.) boli 130 EUR.

Do konca roku očakávame ešte jednu splátku príspevku pre uznaný šport vo výške 7 500 EUR a bližšie neznámu čiastku z výnosov z 2% dane. Na strane výdavkov ostáva uhradiť košickému klubu poslednú splátku príspevku na výchovu športovej mládeže.

Čo sa týka čerpania finančného príspevku zo štátneho rozpočtu, tak sme podľa zmluvy povinní tento príspevok rozdeliť nasledovne: min. 7 500 EUR na účel športovej reprezentácie, min. 4 500 EUR na podporu klubom, min. 6 000 EUR na rozvoj talentovaných športovcov a max. 6 000 EUR na správu a prevádzku. Ako dôsledok pandemickej situácie boli tento rok postupne zrušené európske a svetové šampionáty vo všetkých vekových kategóriách, SBZ pristúpil k zrušeniu ligových súťaží a Medzinárodných majstrovstiev Slovenska, v okolitých krajinách sa neorganizovali turnaje a sústredenia. Preto objektívne nedokážeme v plnej výške vyčerpať príspevok poskytnutý zo štátneho rozpočtu v žiadnom z predpísaných účelov a začiatkom roku 2021 budeme musieť časť príspevku vrátiť do štátneho rozpočtu.

Ku dňu 15. 10. 2020 má SBZ na účte 18 416 EUR a v pokladni v hotovosti 848 EUR.

KOMENTÁR:

Ministerstvo navýšilo príspevok pre náš zväz oproti roku 2019. Podrobnejšie plánovanie výdavkov a ich štruktúry dostalo vážnu ranu v apríli, keď EBL pristúpila k zrušeniu ME družstiev na Madeire a WBF k zrušeniu MSJ v Taliansku. Vlna rušení významných podujatí pokračovala v auguste, keď EBL zrušila Európske hry malých zväzov a Champions‘ Cup, kde lokálnym partnerom mal byť práve SBZ. Preto výdavky na štátnu reprezentáciu sú obmedzené len na účasť na dvoch veľmi kvalitne obsadených turnajoch na BBO ako súčasť prípravy na podujatia v budúcom kalendárnom roku.

Košický aj topoľčiansky klub mali na jar a majú teraz na jeseň ešte viac obmedzené podmienky pre prácu s mládežou. Topoľčiansky klub sa predbežne vzdal príspevku na rozvoj športu mládeže, košický klub si svoju pomernú časť na tento účel plánuje vyčerpať. Po účasti družstva na turnaji v Budapešti a po kurze pre vedúcich turnajov, ktorého sa zúčastnil Tomáš Pavlík, sa od marca s talentovanými športovcami do 23 rokov nedarí pracovať podľa predstáv.

Najväčšia položka na strane výdavkov je záloha na usporiadanie Champions‘ Cup. SBZ má v zmluve s EBL a súčasne aj v zmluve so zámkom v Pezinku zakotvený bod, podľa ktorého sa v prípade neuskutočnenia súťaže v roku 2020 pre mimoriadne okolnosti mimo pôsobnosti zmluvných stán, presúva konanie súťaže na rok 2021. Uhradená záloha bude zúčtovaná po skončení súťaže v budúcom roku.

Z objektívnych dôvodov je tento rok výnos z 2% dane dokonca nižší než bol náklad na registráciu SBZ ako prijímateľa. Toto uvádzam ako výzvu pre tých, ktorí sme dostali vyúčtovanie príjmov za rok 2019 iba tento mesiac, aby sme v novom termíne do 30. novembra 2020 venovali Slovenskému bridžovému zväzu 2%, príp. 3%, z už zaplatenej dane.

SBZ v tomto roku neposkytol zo svojho rozpočtu žiadnej organizácii ani jednotlivcovi prostriedky vo výške 5000 EUR a viac.

v Bratislave, 15. októbra 2020

Správu vypracoval: Peter Belčák